PÄÄTÖSLAUSELMA,

jolla ilmoitetaan talous- ja sosiaalikomitealle varainhoitovuoden 1996 Euroopan unionin yleisen talousarvion toteuttamista koskevan vastuuvapauden myöntämispäätöksen lykkäämisestä - Pääluokka VI, Osa A: Talous- ja sosiaalikomitea

EUROOPAN PARLAMENTTI, joka

- ottaa huomioon EY:n perustamissopimuksen 203 artiklan 10 kohdan,

- ottaa huomioon varainhoitoasetuksen 22 artiklan 2 ja 3 kohdan,

- ottaa huomioon varainhoitovuoden 1996 tulostilin ja taseen (SEC(97)0402) - (C4-0197/97),

- ottaa huomioon tilintarkastustuomioistuimen varainhoitovuotta 1996 koskevan kertomuksen (C4-0599/97) (1),

- ottaa huomioon neuvoston 9 päivänä maaliskuuta 1998 antaman suosituksen (C4-0168/98),

- ottaa huomioon talousarvion valvontavaliokunnan mietinnön (A4-0289/98),

A. ottaa huomioon tilintarkastustuomioistuimen vuoden 1996 vuosikertomuksessa esitettyjen talous- ja sosiaalikomitean varainkäyttöä koskevien johtopäätösten vakavuuden,

B. katsoo, että todetut säännönvastaisuudet vahingoittavat Euroopan unionin kuvaa kansalaisten silmissä,

C. palauttaa mieleen kantansa, jonka se esitti 31 päivänä maaliskuuta 1998 antamassa päätöslauselman 8 kohdassa, jolla ilmoitetaan komissiolle Euroopan unionin varainhoitovuoden 1996 yleisen talousarvion toteuttamista koskevan vastuuvapauden myöntämisen lykkäämisen syyt (2), ja jonka mukaan kaikkien Euroopan unionin toimielinten olisi annettava UCLAFille mahdollisuus tehdä selvityksiä tietyissä tilanteissa;

1. Pitää valitettavana kahden tilintarkastuksen (toisen suoritti talous- ja sosiaalikomitean varainhoidon valvoja ja toisen tilintarkastustuomioistuin) esiin tuomia tuloksia talous- ja sosiaalikomitean varainkäytöstä;

2. Katsoo, että täysimääräinen kysymykseen perehtyminen edellyttää sekä tilintarkastustuomioistuimen että UCLAFin osallistumista, jotta voitaisiin määritellä menojen tilinpitoon, sitomiseen, hyväksymiseen ja maksattamiseen liittyvät seuraukset ja hallinnollinen vastuu ja jotta voitaisiin varmistaa tilintarkastustuomioistuimen suosittaman uuden korvausjärjestelmän luotettavuus sekä aiheettomasti maksettujen määrien perimisedellytykset;

3. Pahoittelee syvästi tapaa, jolla talous- ja sosiaalikomitea on hoitanut ja suunnitellut varainhoidon valvojan viran täytön, vaikka avoin virka oli ennakoitavissa ja siitä oli ilmoitettu budjettivallan käyttäjälle varainhoitoasetuksen 55 artiklan säännösten mukaisesti vuoden 1998 talousarviomenettelyn yhteydessä;

4. Pyytää, että talous- ja sosiaalikomitean varainhoidon valvojalta edellytetään selitystä siitä, miten hän oli saattanut aiemmin todeta, että kyseiset maksut olivat talousarvion ja varainhoitoasetuksen sekä kaikkien perustamissopimusten ja asetusten täytäntöönpanoa koskevien päätösten mukaisia sekä varainhoitoasetuksen 2 artiklassa vahvistettujen taloudellisuutta ja moitteetonta varainhoitoa koskevien periaatteiden mukaisia;

5. Pahoittelee, että yleisen talousarvion pääluokan VI-A tulostilissä ja taseessa olevat tiedot ovat erityisen puutteellisia; pyytää talous- ja sosiaalikomiteaa varmistamaan, että tiedot sen toimivaltaan kuuluvien määrärahojen toteuttamisesta esitetään avoimesti, kattavasti ja tarkasti; katsoo tässä yhteydessä, että varainhoitovuodesta 1996 annettavia tietoja on täydennettävä tilinpitäjän antamilla tiedoilla etenkin niiden seikkojen osalta, jotka koskevat hänen toimivaltaansa niihin menoihin liittyvissä perintätoimissa tai maksujen toteuttamisessa, joita tuomioistuimen huomautukset koskevat;

6. Ilmoittaa talous- ja sosiaalikomitealle, että sille ei voida myöntää vastuuvapautta ennen kuin edellä mainitut ehdot ja pyynnöt on täytetty, mukaan lukien vastuuvapaus tilinpitäjälle, kuten varainhoitoasetuksen 77 artiklassa edellytetään;

7. Kehottaa puhemiestään välittämään tämän päätöslauselman komissiolle, tilintarkastustuomioistuimelle sekä talous- ja sosiaalikomitealle ja huolehtimaan sen julkaisemisesta Euroopan yhteisöjen virallisen lehden L-sarjassa.

(1) EYVL C 348, 18.11.1997

(2) EYVL C 138, 4.5.1998, s. 43